“เสี่ยยักษ์” ยังแฮปปี้กับหุ้น AJD ยันชัดลงทุนยาวเกิน 3 ปีแน่นอน
“เสี่ยยักษ์” เอาศักดิ์ศรีเป็นประกัน ยันชัด! ไม่ขาย AJD 3 ปีต่อจากนี้ เชื่อปี 60 บริษัทเติบโตก้าวกระโดด รับอานิสงส์ กสทช..เตรียมแจกคูปองทีวีดิจิตอล 
20 มี.ค. 2560

นายวิชัย วชิรพงศ์ หรือ เสี่ยยักษ์ ในฐานะนักลงทุนรายใหญ่และผู้ถือหุ้นของบริษัท คราวน์ เทค แอดวานซ์ จำกัด (มหาชน) หรือ AJD เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีเมื่อวันศุกร์ที่ผ่านมา (17 มี.ค.60) ราคาหุ้น AJD ร่วงหนัก หลังมีกระแสข่าวลือว่าหุ้นมีความพัวพันกับวัดธรรมกาย โดยมีการคาดการณ์กันว่าเสี่ยยักษ์เป็นคนทุบหุ้นจึงทำให้ราคาหุ้นร่วงแรง
ทั้งนี้ “เสี่ยยักษ์” ได้ให้ความเห็นว่า ตนเข้าลงทุนในหุ้น AJD มาเป็นเวลานานแล้ว ขณะที่ยืนยันจะไม่ขายหุ้น AJD เป็นระยะเวลา 3 ปี นับตั้งแต่วันนี้เป็นต้นไป
ด้านผลประกอบการของบริษัทเติบโตอย่างต่อเนื่อง ซึ่งคาดว่าในปี 60 จะมีกำไรกว่า 400 ล้านบาท โดยได้รับประโยชน์จากกรณีที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เตรียมแจกคูปองทีวีดิจิตอลรอบใหม่ โดย AJD ในฐานะผู้นำตลาดกล่อง Set Top Box ครองส่วนแบ่งตลาด (มาร์เก็ตแชร์) อันดับหนึ่งของประเทศไทย
อีกทั้งได้รับปัจจัยหนุนจากธุรกิจเครื่องใช้ไฟฟ้า ธุรกิจตู้เติมเงินออนไลน์ เอเจเติมสบาย ธุรกิจการให้บริการตู้ขายน้ำอัตโนมัติและตู้น้ำลิตร และธุรกิจบริการเงินอิเล็กทรอนิกส์ (E-Money) ซึ่งคาดว่าจะส่งผลให้แนวโน้มผลการดำเนินงานในปีนี้เติบโตอย่างมีนัยสำคัญ
ด้านราคาหุ้น AJD ล่าสุด ณ เวลา 12.30 น. อยู่ที่ 1.65 บาท บวก 0.16% หรือ 10.74% ด้วยมูลค่าซื้อขาย 563.57 ล้านบาท